Τομά Ντεζώρζ

Ο Κριστόφ Τομά Ντεζώρζ (γαλλ. Thomas Degeorge, 8 Οκτωβρίου 1786 – 21 Νοεμβρίου 1854) ήταν Γάλλος ζωγράφος του νεοκλασικισμού. Το Μουσείο Τέχνης «Roger-Quilliot» στο Κλερμόν-Φεράν έχει αρκετά έργα του Ντεζώρζ.

Ο Ντεζώρζ γεννήθηκε στην κωμόπολη Μπλανζά και ήταν γιος του δικηγόρου (μετέπειτα ειρηνοδίκη) Αννέ Φρανσουά Ντεζώρζ και της Ζιλμπέρτ Βιζεράλ (Gilberte Vigeral), κόρης ενός συμβολαιογράφου. Ο αδελφός του, ο Γκυγιώμ (1787-1868), ήταν αρχιτέκτονας στο Κλερμόν-Φεράν. Από την παιδική του ηλικία ο Τομά Ντεζώρζ επέδειξε ενδιαφέρον για τη ζωγραφική. Σε ηλικία οκτώ ετών μαθήτευσε κοντά σε έναν φημισμένο καλλιτέχνη του Κλερμόν-Φεράν, τον Πιερ-Μαρί Γκωλ ντε Σαιν-Ζερμαίν (Pierre-Marie Gault de Saint-Germain, ). Σε ηλικία 12 ετών ο Τομά ήταν ήδη ικανός να δημιουργεί λεπτομερείς, ακριβείς προσωπογραφίες, και στα 16 του εγγράφηκε στη σχολή του Ζακ-Λουί Νταβίντ.

Ο νομάρχης του Σαιν (Παρισίων) Γκασπάρ ντε Σαμπρόλ εμπιστεύθηκε στον Ντεζώρζ τη δημιουργία αρκετών πινάκων για τους ναούς των Παρισίων, όπως τον «Ενταφιασμό του Χριστού» στον Άγιο Ιάκωβο του Ω-Πα και «Το μαρτύριο του Αγίου Ιακώβου του Μικρού». Επίσης ο ζωγράφος φιλοτέχνησε τοιχογραφίες με αλληγορικές μορφές για την αίθουσα ακροάσεων (salle des audiences) του Tribunal de commerce de Paris.

Κάπου δύο χρόνια πριν την Ιουλιανή Επανάσταση του 1830 ο Ντεζώρζ άρχισε τον πίνακα «Ο θάνατος του Μπονσάν» από δική του επιλογή και όχι κατά παραγγελία. Αλλά μετά τα γεγονότα της επαναστάσεως αυτής το θέμα δεν θεωρείτο πλέον κατάλληλο για δημόσια θέαση και έτσι ο ζωγράφος άφησε το έργο ημιτελές και μόλις το 1837 το τελείωσε και το παρουσίασε σε μια έκθεση-διαγωνισμό στο Μουσείο του Λούβρου, όπου ο τότε Υπουργός Εσωτερικών Κόμης του Μονταλιβέ αρνήθηκε να το υποβάλει στην κριτική επιτροπή, φοβούμενος τη «διέγερση των πολιτικών παθών». Ωστόσο, εκτιμώντας την ποιότητα της τέχνης του έργου, ο ντε Μονταλιβέ αγόρασε μετά από λίγο καιρό τον πίνακα για λογαριασμό του δημοσίου και τον δώρισε στην πόλη του Κλερμόν-Φεράν. Επίσης ανέθεσε στον Ντεζώρζ να φιλοτεχνήσει πίνακα με θέμα «Ο Χριστός στον Κήπο των Ελαιών» για τον ενοριακό ναό του χωριού Σανσέρ.

Λίγο αργότερα ο Ντεζώρζ εγκατέλειψε το Παρίσι και εγκαταστάθηκε στο Κλερμόν-Φεράν, όπου δημιούργησε πολλές προσωπογραφίες τοπικών προσωπικοτήτων, όπως του δημάρχου Αντουάν Μπλατέν και του στρατηγού Νικολά Λεονάρ Μπεκέρ. Τιμήθηκε το 1854 με το παράσημο του ιππότη της Λεγεώνα της ΤιμήςBase Léonore : Degeorge Christophe Thomas και το ίδιο έτος απεβίωσε σε ηλικία 68 ετών.

Ως προς την προσωπική ζωή του, ο ζωγράφος ήταν έγγαμος, με την Αντουανέτ Ζαν Ντελμα ντε Γκραμόν, η οποία μετά τον θάνατό του δώρισε ό,τι βρήκε στο ατελιέ του στον δήμο, περίπου εξήντα ζωγραφιές και δύο βιβλία με σχέδια, τα οποία φυλάσσονται σήμερα στο Μουσείο Τέχνης «Roger-Quilliot».

 Παραπομπές 

 Βιβλιογραφία 



Κατηγορία:Γάλλοι ζωγράφοι του 18ου αιώνα
Κατηγορία:Γάλλοι ζωγράφοι του 19ου αιώνα
Κατηγορία:Νεοκλασικοί ζωγράφοι
Κατηγορία:Ζωγράφοι του 19ου αιώνα
Κατηγορία:Ιππότες της Λεγεώνας της Τιμής